Padomes Regula (EK) Nr. 1756/2002 (2002. gada 23. septembris), ar ko groza Direktīvu 70/524/EEK par barības piedevām attiecībā uz atļaujas atsaukšanu piedevai un ar ko groza Komisijas Regulu (EK) Nr. 2430/1999Dokuments attiecas uz EEZ



Oficiālais Vēstnesis L 265 , 03/10/2002 Lpp. 0001 - 0002

CS.ES Nodaļa 3 Sējums 37 Lpp. 78 - 79

ET.ES Nodaļa 3 Sējums 37 Lpp. 78 - 79

HU.ES Nodaļa 3 Sējums 37 Lpp. 78 - 79

LT.ES Nodaļa 3 Sējums 37 Lpp. 78 - 79

LV.ES Nodaļa 3 Sējums 37 Lpp. 78 - 79

MT.ES Nodaļa 3 Sējums 37 Lpp. 78 - 79

PL.ES Nodaļa 3 Sējums 37 Lpp. 78 - 79

SK.ES Nodaļa 3 Sējums 37 Lpp. 78 - 79

SL.ES Nodaļa 3 Sējums 37 Lpp. 78 - 79



Padomes Regula (EK) Nr. 1756/2002 (2002. gada 23. septembris), ar ko groza Direktīvu 70/524/EEK par barības piedevām attiecībā uz atļaujas atsaukšanu piedevai un ar ko groza Komisijas Regulu (EK) Nr. 2430/1999 (Dokuments attiecas uz EEZ) EIROPAS SAVIENĪBAS PADOME, ņemot vērā Eiropas Kopienas dibināšanas līgumu, ņemot vērā Padomes 1970. gada 23. novembra Direktīvu 70/524/EEK par barības piedevām [1], un jo īpaši tās 9.m pantu, ņemot vērā Komisijas priekšlikumu, tā kā: (1) Kokcidiostatu nifursolu, nitrofurānu pirmoreiz atļāva lietot kā barības piedevu ar Komisijas Direktīvu 82/822/EEK [2]. Ar Komisijas Regulu (EK) Nr. 2430/1999 [3] šādu atļauju piesaistīja personai, kas atbild par tā laišanu apgrozībā desmit gadu laikā, neveicot atkārtotu novērtēšanu. (2) Direktīvas 9.m pantā paredzēts atsaukt barības piedevas atļauju, ja vairs netiek pildīts kāds no Direktīvas 70/524/EEK 3.a pantā izklāstītajiem atļaujas nosacījumiem. (3) Laika posmā no 1990. līdz 1995. gadam gan apvienotā FAO/WHO ekspertu komiteja par pārtikas piedevām (JECFA), gan Veterināro medikamentu komiteja (CVMP) sniedza atzinumus par nitrofurānu grupas veterināro medikamentu lietošanu dzīvniekiem, no kuriem iegūst pārtiku. Tās secināja, ka vielas genotoksiskuma un kancerogēnuma dēļ nav iespējams noteikt pieļaujamo dienas devu (t.i., tādu šo vielu atlieku līmeni, kuru uzņemšana cilvēkam uzskatāma par drošu). Līdz ar to nav iespējams noteikt maksimāli pieļaujamos vielu atlieku līmeņus. Tādēļ visus nitrofurānus iekļāva Padomes Regulas (EEK) Nr. 2377/90 [4] IV pielikumā, aizliedzot visā Kopienā ievadīt šīs vielas kā veterinārus zāļu līdzekļus dzīvniekiem, no kuriem iegūst pārtiku. (4) Tādēļ Komisija lūdza Dzīvnieku ēdināšanas zinātnisko komiteju (SCAN) veikt jaunu zinātnisku risku novērtējumu nifursolam, kurš arī pieder pie nitrofurānu grupas. (5) SCAN 2001. gada 11. oktobrī pieņēma atzinumu par nifursolu, kurā secināts, ka, balstoties uz mutagēnuma, genotoksiskuma un kancerogēnuma pētījumiem, ko nodrošināja persona, kura atbild par nifursola laišanu apgrozībā, un sakarā ar to, ka trūkst datu par toksiskuma ontoģenēzi, nav iespējams noteikt patērētājiem pieļaujamo dienas devu. Šo atzinumu SCAN apstiprināja 2002. gada 18. aprīlī pēc papildu datu izpētes. (6) Tādējādi nav iespējams garantēt, ka nifursols neapdraud cilvēku veselību. (7) Direktīvas 70/524/EEK 3.a panta b) apakšpunktā noteikts, ka Kopienas atļauju attiecībā uz piedevu piešķir vienīgi tad, ja, ievērojot lietošanas nosacījumus, tā nekaitē ne cilvēku vai dzīvnieku veselībai, ne videi, un nekaitē patērētājiem, pasliktinot dzīvnieku produktu īpašības. (8) Tādējādi kokcidiostats nifursols vairs neatbilst direktīvas 3.a pantā minētajam nosacījumam un šo vielu vairs nedrīkst atļaut lietot kā barības piedevu. Attiecīgi jāgroza Regula (EK) Nr. 2430/1999 un šā kokcidiostata ieraksts Direktīvas 70/524/EEK B pielikuma II nodaļā. (9) Ja nav Pastāvīgās pārtikas aprites un dzīvnieku veselības komitejas labvēlīga atzinuma, Komisija nevarēja pieņemt noteikumus atbilstīgi procedūrām, kuras noteiktas Direktīvas 70/524/EEK 23. pantā, IR PIEŅĒMUSI ŠO REGULU. 1. pants 1. Komisijas Regulas (EK) Nr. 2430/1999 I pielikumā svītro ierakstu attiecībā uz piedevu E 769 "Nifursols". 2. Direktīvas 70/524/EEK B pielikuma II nodaļā svītro ierakstu attiecībā uz kokcidiostatu un citu zāļu līdzekļu grupas vielu nifursolu. 2. pants Šī regula stājas spēkā septītajā dienā pēc publicēšanas Eiropas Kopienu Oficiālajā Vēstnesī. To piemēro no 2003. gada 31. marta. Šī regula uzliek saistības kopumā un ir tieši piemērojama visās dalībvalstīs. Briselē, 2002. gada 23. septembrī Padomes vārdā — priekšsēdētājs M. Fischer Boel [1] OV L 270, 14.12.1970., 1. lpp. Direktīvā jaunākie grozījumi izdarīti ar Komisijas Regulu (EK) Nr. 2205/2001 (OV L 297, 15.11.2001., 3. lpp.). [2] Komisijas 1982. gada 19. decembra Četrdesmit pirmā direktīva 82/822/EEK, ar ko groza pielikumus Padomes Direktīvai 70/524/EEK par barības piedevām (OV L 347, 7.12.1982., 16. lpp.). [3] OV L 296, 17.11.1999., 3. lpp. [4] Padomes 1990. gada 26. jūnija Regula (EEK) Nr. 2377/90, ar ko nosaka Kopienas procedūru veterināro medikamentu maksimāli pieļaujamā atlieku līmeņa noteikšanai dzīvnieku izcelsmes pārtikas produktos (OV L 224, 18.8.1990., 1. lpp.). Regulā jaunākie grozījumi izdarīti ar Komisijas Regulu (EK) Nr. 1530/2002 (OV L 230, 28.8.2002., 3. lpp.). --------------------------------------------------